รองนายกรัฐมนตรีและรัฐมนตรีว่าการกระทรวงกลาโหม ระบุ อยู่ระหว่างรอ คสช. ออกคำสั่งคลายล็อกทางการเมือง หลังกฎหมายลูกเกี่ยวกับการจัดการเลือกตั้ง 2 ฉบับสุดท้ายประกาศใช้แล้ว
รองนายกรัฐมนตรี และรัฐมนตรีว่าการกระทรวงกลาโหม ระบุ อยู่ระหว่างรอ คสช. ออกคำสั่งคลายล็อกทางการเมือง หลังกฎหมายลูกเกี่ยวกับการจัดการเลือกตั้ง 2 ฉบับสุดท้ายประกาศใช้แล้ว



พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เปิดเผยว่า หลังจากพระราชบัญญัติประกอบรัฐธรรมนูญว่าด้วยการเลือกตั้ง ส.ส. และพระราชบัญญัติประกอบรัฐธรรมนูญว่าด้วยการได้มาซึ่ง ส.ว. หรือกฎหมายลูกเกี่ยวกับการจัดการเลือกตั้ง 2 ฉบับสุดท้ายประกาศใช้ จะต้องรอประชุมคณะรักษาความสงบแห่งชาติ หรือ คสช. เพื่อเตรียมออกประกาศคำสั่ง คสช. แต่ยังไม่กำหนดวันประชุม พร้อมย้ำถึงวันเลือกตั้ง ยังคงเป็นวันที่ 24 กุมภาพันธ์ 2562 // ส่วนกรณีที่นายกลิน ที เดวิส เอกอัครราชทูตสหรัฐอเมริกาประจำประเทศไทย จะเข้าพบในโอกาสที่พ้นจากหน้าที่ในวันนี้ เชื่อว่า จะไม่มีการหารือเรื่องการจัดการเลือกตั้ง เพราะเป็นเรื่องภายในของประเทศไทย



รองนายกรัฐมนตรี และรัฐมนตรีว่าการกระทรวงกลาโหม ยังกล่าวถึงการจับกุมเครือข่ายกลุ่มขายเสื้อดำสหพันธรัฐไท ที่จังหวัดชลบุรี เมื่อวานนี้ ว่า เจ้าหน้าที่จับกุมผู้เกี่ยวข้องทั้งหมด เพื่อขยายผลไปยังหัวหน้าผู้สั่งการ และไม่ทราบว่าจะมีกลุ่มการเมืองอยู่เบื้องหลังขบวนการนี้หรือไม่ แต่เชื่อว่า ไม่ใช่การส่งสัญญาณเรื่องใดเป็นพิเศษ ส่วนการประสานกับทางการลาวเรื่องการจับเครือข่ายกลุ่มคนเสื้อแดง ยืนยัน ได้รับการความร่วมมือจากลาวอย่างเต็มที่ เพราะกลุ่มที่หนีคดียังมีอีกจำนวนมาก



พร้อมกันนี้ พลเอก ประวิตร ยังระบุถึงเรื่องการรับผิดชอบดูแลอนุสาวรีย์ชัยสมรภูมิว่า เรียบร้อยแล้ว ส่วนอนุสาวรีย์อื่น ๆ ในกรุงเทพมหานครเป็นเรื่องของกรุงเทพมหานคร